15 ጥሪ 2019 ምንጪ ስእሊ, ደሳለኝ ተረፈ ኣብ ዝሓለፈ ቀዳምን ሰንበትን ኣብ ምዕራብ ኦሮምያ ሰለስተ ወረዳታት ዝርከባ ካብ ዓሰርተ ዘይውሕዳ ጨናፍር ባንክታትተ ከም ዝተሰረቓን ንብረትን ከም ዝዓነወን፡ ከምኡ'ውን ቤት ጸሕፈት ወረዳ ብሓዊ ከም ዝተቓጸለን ተሓቢሩ። ዞን ሆሮ ጉዱሩ ኣብ ዝብሃል ወረዳ ዝርከብ ሽውዓት ቤት ጽሕፈታት ብሓዊ ምቅጻሉ ውሃቢ ቃል እቲ ከባቢ ንቢቢሲ ሓቢሩ። ሓላፊ ህዝባዊ ርክባት እቲ ከባቢ ኣቶ ደሳለኝ፡ ኣብ ርእሰ ከተማ ወረዳ እትርከብ ሆሮ ቡሉቅ ዝተባህለት ከተማ ሰቀላ፡ ዕጡቓት ሓይልታት ንቤት ጽሕፈታት እቲ ወረዳ ምቅጻሎምን ንኣዋሽ ባንክ ምስራቖምን ሓቢሩ። "እዞም ዕጡቓት ሓይልታት፡ ንኣካያዲ ስራሕ ኣዋሽ ባንክ ንገዝኡ ከይዶም ብሓይሊ ማዕጾ እቲ ባንኪ ክኸፍተሎም ኣገዲዶሞ" ዝበለ ኣቶ ደሳለኝ፡ እቲ ባንክ እኳ እንተተኸፈተ ናይ ካዝናታት መፋትሕ ኣብ ኢድ እቲ ኣካያዲ ስራሕ ስለ ዘይነበረ፡ ኣብ ቀረባ ዝጸንሖም ገንዘብ ሒዞም፡ ነቲ ኣካያዲ ስራሕ ጨውዮም ከም ዝወሰድዎ ሓቢሩ። ኣብይ ኣሕመድ፡ ሃገር ንምድሓን ዝኣተዎ ቃልን ስግኣታትን ኣብ ኦሮምያ ንቕትለት ኣባላት ፓሊስ ዝኹንን ሰልፊ ተኻይዱ ሰራዊት ኦነግን ምክልኻል ኢትዮጵያን ተጓኒፆም ካብዚ ብተወሳኺ፡ ንሓለዋ እቲ ባንክ ዘገልግላ ዝነበራ ክልተ ክላሽንኮቭ'ውን ከም ዝወሰዱወን ኣቶ ደሳለኝ ይሕብር። ናይ ንግዳዊ ባንክ ኢትዮጵያ፡ ምዕራብ 'ዲስትሪክት' ምክትል ሓላፊ ዝኾነ ኣቶ ግርማ ጪብሳ፡ ሰራሕተኛታት እቲ ባንክ ኣብ ንጡፍ ኣግልግሎት እንከለዉ፡ ኣብ ረፋድ ስዓት ዓሰርተ ሓደ ዕጡቓት ሓይልታት ናብቲ ባንክ ከም ዝኣተዉ ሓቢሩ። ንሱ ብሓፈሻ ኣብ ምዕራብ ኦሮምያን ኣብ ቄለም ወለጋ ኣብ ዝርከባ ዓሰርተ ሓደ ጭናፍር ባንክታት መጥቓዕቲ ከም ዝወረደ ይዛረብ። እቲ ሓላፊ፡ ሓሙሽተ ጨናፍር ክስረቓ እንከልዋ፡ ኣብ'ተን ዝተረፋ ሓሙሽተ ጨናፍር ከኣ ኣብ ውሽጠን ዝርከብ መውሃቢ ኣገልግሎት ምሉእ ብምሉእ ካብ ጠቕሚ ወጻኢ ምዃኑ ይሕብር። ካብቲ ዝዓነወ ንብረታት ኤቲኤምን( ማሽን መኽፈሊ ሰልዲ ) ኮምፒተራትን ከም ዝርከብ ከኣ ሓቢሩ። ካብተን ሰልዲ ዝተሰረቀን ጨናፍር ባንክታት፡ ኣብተን ክልተ ኣርባዕተ ሰራሕተኛታት ባንክ ክጭወዩ እንከለዉ፡ ካብቶም ዝተጨወዩ እቶም ክልተ ነጻ ከም ዝተለቐቑ ኣቶ ግርማ ጪብሳ ተዛሪቡ፡ "ብዛዕባ ኣብ ትሕቲ እቶም ዕጡቓት ዝርከቡ ክልተ ግን ክሳብ ሕጂ ኣንፈቶም ኣይፈለጥናን ዘለና" ኢሉ። ኣብቲ ከባቢ ክሳብ ሕጂ ስግኣት ኣንጸላልዩ ብምህላዉ ብኣካል ኬድና ከነጻሪ ኣይከኣልናን፡ ዝበለ ኣቶ ግርማ ጪብሳ፡ ክሳብ ሕጂ ብዝሒ ዝተሰረቀ ገንዘብን ኣብ ልዕሊ ሰራሕተኛታት እቲ ባንኪ ዝወረደ በደልን ምሉእ ሓበሬታ ከም ዘይብሎም ይሕብር። "ነዚ መጥቃዕቲ ዝፈጸሙ ዕጡቓት ሓይልታት ምዃኖም ሰሚዕና ኣለና፡ እንተኾነ ነዚ ተግባር ዝፈጸመ ኣካል እከለ'ዩ ናብ ከብል ዝኽእል መደምደምታ ክንበጽሕ ኣይንኽእልን ኢና" ይብል ኣቶ ግርማ ጪብሳ። ብተመሳሳሊ ኣብ ምዕራብ ወለጋን ቄሌም ወለጋን ብዙሓት ጨናፍራት ባንክ ናይ ኦሮምያ ሕብረት ከም ዘለዋ ዝሓበረ ናይቲ ባንኪ ሓላፊ መጽናዕቲ ዕዳጋታትን ዳይረክተር ርክባትን ኣቶ በለጠ ዋቅቤካ፡ ኣብ ልዕሊ እዘን ባንክታት መጥቃዕቲ ከም ዝወረደ ብምሕባር፡ እኹል ሓበሬታ ቁጽሪ ዝተሰረቓ ጨናፍራት ከም ዘይብሉ ሓቢሩ። ኣመሓዳሪ ዞን ምዕራብ ወለጋ ዝኾነ ኣቶ ገመቺስ ተመስገን፡ ኣብቲ ዞን ኣብ ዝርከባ ሽዱሽተ ናይ ውልቅን ናይ መንግስትን ባንክታት ኣብ ተመሳሳሊ ስዓት ስርቂ ከም ዝተፈጸመ ይዛረብ። ባንክ ንግዲ ኢትዮጵያ፡ 'ኦሮሚያ ኅብረት ሥራ ባንክ' 'ሕብረት ባንክ' ከምኡ'ውን ኣዋሽ ባንክ ከም ዝተሰረቓ ኣቶ ገመቺስ ተመስገን ድሕሪ ምሕባር፡ እቲ ስርቂ ሰራዊት ምክልኻል ኢትዮጵያ ኣብ ዘይበሉ ከባቢታት ከም ዝተኻየደ ሓቢሩ። ምስዚ ስርቂ ናይ ባንክ ብዝተሓሓዝ ሰራሕተኛታት ናይ ባንክ'ውን ከም ዝተጨወዩ ዝሕብር ኣቶ ገመቺስ ተመስገን፡ ካብቶም ተጨውዮም ዝነበሩ ነጻ ዝወጹ ከም ዘለዉ ብምሕባር፡ እቶም ተጨውዮም ዘለዉ ኣበይ ከም ዝኣተዉ ኣብ ምድላይ ከም ዝርከቡ ሓቢሩ። ነዚ ስርቅን መጭወይትን ዝፈጸመ ሰራዊት ኦነግ'ዩ ዝብል ኣቶ ገመቺስ ተመስገን " ካብ ኦነግ ወጻኢ፡ ኣብዚ ከባቢ ብረት ዝዓጠቐ ሓይሊ የለን" ይብል። ኣብ ሰራዊት ምክልኻል ኢትዮጵያ ምክትል ኢታ ማጆር ሹም ጀነራል ብርሃኑ ጁላ ኣብ ዝሓለፈ ዓርቢ ኣብ ዝሃቦ መግለጺ፡ ኣብ ምዕራብ ኦሮምያ ዘሎ ስእነት ሰላም ሰራዊት ኦነግ ተሓታቲ ምኳኑ ሓቢሩ ነይሩ፥ ኣብ ምዕራብ ኦሮሚያ፡ ኣባላት ፌደራል ፖሊስ ተቐቲሎም ጫት ምኽልካል ይከኣል'ዶ?
